《诗廊为朗亭侍讲赋》
清代·邵懿辰

清都太微列仙侪，入值金坡侍书帷。有赐池馆名澄怀，中罗水石清而嵬。

乔阴一径覆楸槐，芰荷发水盈湾洄。退食岸巾时往来，翛然紫府绝黄埃。

西家架格新亭台，三山拨眼青崔崔。昆明湖水平如杯，迤东诘曲何辽哉，荒寒野色连砠涯。

红蓼疏疏间芘衃，醉梦忽堕江湖隈。东阳彩笔兼邹枚，玉珂散直铜龙回。

曲廊寻诗谁所开，新安侍郎昔手恢。忆跨诗坛推伯才，酒狂草圣鏖风雷。

笑扳斗杓以手挼，龙门万士争摩挨。如鸟识凤蟹朝魁，奥句奇章于此裁。

黄钟肯从牛铎谐，可怜今向蓬蒿埋。君继那居葺坠𠇗，枕溪却月不足佳，朱甍影落池心漼。

杂花如绵酒如淮，觥秋兀兀欢追陪，诗成何劳刻烛催。

作者简介：邵懿辰，字位西，仁和人。道光辛卯举人，历官刑部员外郎，殉难。有《半岩庐集》。